CELEX: 62014TN0128
Language: el
Date: 2014-02-21 00:00:00
Title: Υπόθεση T-128/14: Προσφυγή της 21ης Φεβρουαρίου 2014 — Daimler κατά Επιτροπής

19.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 151/25
            
         Προσφυγή της 21ης Φεβρουαρίου 2014 — Daimler κατά Επιτροπής
   (Υπόθεση T-128/14)
   2014/C 151/33
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Daimler AG (Στουτγάρδη, Γερμανία) (εκπρόσωποι: C. Arhold, B. Schirmer και N. Wimmer, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της καθής της 13ης Δεκεμβρίου 2013 — SG.B.5/MF/rc — sg.dsg1.b.5(2013) 3963453 — GESTDEM 2013/4643,
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι και κύρια επιχειρήματα
   
   Η προσφεύγουσα προσβάλλει την απόφαση που εξέδωσε η Επιτροπή επί της επιβεβαιωτικής αίτησης της προσφεύγουσας, με την οποία η προσφεύγουσα ζήτησε να της επιτραπεί η πρόσβαση σε ορισμένα έγγραφα σχετικά με διαδικασία του άρθρου 29 της οδηγίας 2007/46/ΕΚ (1) που αφορούν την άρνηση της Γαλλικής Δημοκρατίας να επιτρέψει την ταξινόμηση ορισμένων οχημάτων της προσφεύγουσας.
   Προς στήριξη της προσφυγής, η προσφεύγουσα ισχυρίζεται τα εξής:
   
               1.
            
            
               Προσβολή του δικαιώματος πρόσβασης στον φάκελο
               
                           —
                        
                        
                           Η προσφεύγουσα ισχυρίζεται συναφώς ότι κακώς η Επιτροπή έκρινε ότι δεν υπήρχε δικαίωμα πρόσβασης στον φάκελο, υπό την έννοια του άρθρου 41, παράγραφος 2, στοιχείο β', του Χάρτη των Θεμελιωδών Δικαιωμάτων της Ευρωπαϊκής Ένωσης. Η προσφεύγουσα ισχυρίζεται ότι η διαδικασία του άρθρου 29 της οδηγίας 2007/46 την αφορά άμεσα και ατομικά. Επομένως, έχει δικαίωμα πρόσβασης στον σχετικό φάκελο, διότι αυτό αποτελεί αναγκαία προϋπόθεση για την αποτελεσματική άσκηση του θεμελιώδους δικαιώματος ακρόασης που έχει η προσφεύγουσα.
                        
                     
         
               2.
            
            
               Προσβολή των δικαιωμάτων που απονέμει στην προσφεύγουσα η Σύμβαση του Århus (2)
               
               
                           —
                        
                        
                           Η προσφεύγουσα υποστηρίζει συναφώς ότι συντρέχει παράβαση της Σύμβασης του Århus, σε συνδυασμό με τον κανονισμό (ΕΚ) 1367/2006 (3). Τα έγγραφα στα οποία η προσφεύγουσα ζητεί να της επιτραπεί η πρόσβαση αποτελούν περιβαλλοντικές πληροφορίες. Η απόρριψη της αίτησης της προσφεύγουσας δεν μπορεί να στηριχθεί σε λόγους προστασίας των εν εξελίξει ερευνών ούτε από νομική άποψη ούτε από την άποψη των πραγματικών περιστατικών και προσκρούει ιδίως στις επιτακτικές διατάξεις της Σύμβασης του Århus.
                        
                     
         
               3.
            
            
               Προσβολή του δικαιώματος πρόσβασης στα έγγραφα, υπό την έννοια του άρθρου 42 του Χάρτη των Θεμελιωδών Δικαιωμάτων της Ευρωπαϊκής Ένωσης, του άρθρου 15, παράγραφος 3, ΣΛΕΕ και του κανονισμού (ΕΚ) 1049/2001 (4)
               
               
                           —
                        
                        
                           Η προσφεύγουσα ισχυρίζεται ότι η προσβαλλόμενη απόφαση αντιβαίνει στο άρθρο 2, παράγραφος 1, του κανονισμού 1049/2001, άρα και στο άρθρο 15, παράγραφος 3, ΣΛΕΕ και στο άρθρο 42 του Χάρτη των Θεμελιωδών Δικαιωμάτων της Ευρωπαϊκής Ένωσης, επειδή η προσφεύγουσα έχει δικαίωμα πρόσβασης στα έγγραφα που αφορά η αίτησή της και δεν υπάρχουν λόγοι για τους οποίους θα μπορούσε να μην επιτραπεί η πρόσβαση.
                        
                     
                           —
                        
                        
                           Η προσφεύγουσα υποστηρίζει συναφώς ότι η Επιτροπή δεν εξέτασε ατομικά και συγκεκριμένα, παρά τη σχετική υποχρέωσή της, τα έγγραφα που αφορούσε η αίτησή της και κακώς στήριξε την απόφασή της σε μια γενική εξαίρεση. Επιπλέον, υπάρχει υπέρτερο δημόσιο συμφέρον για τη δημοσιοποίηση των εγγράφων. Το γεγονός ότι η Επιτροπή δεν το έλαβε υπόψη της αποτελεί παράβαση καθήκοντος. Η Επιτροπή παρέλειψε να προβεί στην κατά το άρθρο 4 του κανονισμού 1049/2001 αναγκαία στάθμιση και στηρίχθηκε γενικά και αόριστα στην προστασία του σκοπού των ερευνών.
                        
                     
         
               4.
            
            
               Παράβαση του άρθρου 296, δεύτερο εδάφιο, ΣΛΕΕ και του άρθρου 41, παράγραφος 2, στοιχείο γ', του Χάρτη των Θεμελιωδών Δικαιωμάτων της Ευρωπαϊκής Ένωσης
               
                           —
                        
                        
                           Η προσφεύγουσα ισχυρίζεται συναφώς ότι η Επιτροπή δεν αιτιολόγησε επαρκώς την απόφασή της κατά τρόπο που να ανταποκρίνεται στις επιτακτικές διατάξεις του άρθρου 296, δεύτερο εδάφιο, ΣΛΕΕ και του άρθρου 41, παράγραφος 2, στοιχείο γ', του Χάρτη των Θεμελιωδών Δικαιωμάτων της Ευρωπαϊκής Ένωσης.
                        
                     
         
      (1)  Οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία-πλαίσιο) (ΕΕ L 263, σ. 1).
   
      (2)  Σύμβαση για την πρόσβαση σε πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη σε θέματα περιβάλλοντος, η οποία υπογράφηκε στις 25 Ιουνίου 1998 στο Århus.
   
      (3)  Κανονισμός (ΕΚ) 1367/2006 του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, για την εφαρμογή στα όργανα και τους οργανισμούς της Κοινότητας των διατάξεων της σύμβασης του Århus σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (EE L 264, σ. 13).
   
      (4)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (EE L 145, σ. 43).